CELEX: 32020R0351
Language: hr
Date: 2020-02-28 00:00:00
Title: Uredba Komisije (EU) 2020/351 оd 28. veljače 2020. o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe limunske kiseline (E 330) u kakau i čokoladnim proizvodima (Tekst značajan za EGP)

4.3.2020   
               
               
                  HR
               
               
                  Službeni list Europske unije
               
               
                  L 65/1
               
            
         UREDBA KOMISIJE (EU) 2020/351
         оd 28. veljače 2020.
         o izmjeni Priloga II. Uredbi (EZ) br. 1333/2008 Europskog parlamenta i Vijeća u pogledu uporabe limunske kiseline (E 330) u kakau i čokoladnim proizvodima
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1333/2008 Europskog parlamenta i Vijeća od 16. prosinca 2008. o prehrambenim aditivima (1), a posebno njezin članak 10. stavak 3.,
         budući da:
         
                     (1)
                  
                  
                     U Prilogu II. Uredbi (EZ) br. 1333/2008 utvrđen je popis prehrambenih aditiva odobrenih u Uniji za uporabu u hrani te uvjeti njihove uporabe.
                  
               
                     (2)
                  
                  
                     Taj se popis može ažurirati u skladu sa zajedničkim postupkom iz članka 3. stavka 1. Uredbe (EZ) br. 1331/2008 Europskog parlamenta i Vijeća (2) na inicijativu Komisije ili nakon podnošenja zahtjeva.
                  
               
                     (3)
                  
                  
                     Na temelju Priloga II. Uredbi (EZ) br. 1333/2008 limunska kiselina (E 330) odobreni je prehrambeni aditiv u kategoriji hrane 05.1. „Kakao i čokoladni proizvodi obuhvaćeni Direktivom 2000/36/EZ” na najvećoj dopuštenoj razini od 5 000 mg/kg.
                  
               
                     (4)
                  
                  
                     Zahtjev za izmjenu uvjeta uporabe limunske kiseline (E 330) iz kategorije hrane 05.1. „Kakao i čokoladni proizvodi obuhvaćeni Direktivom 2000/36/EZ” povećanjem njezine najveće dopuštene razine za uporabu u mliječnoj čokoladi na 10 000 mg/kg podnesen je 6. ožujka 2018. Zahtjev je potom stavljen na raspolaganje državama članicama u skladu s člankom 4. Uredbe (EZ) br. 1331/2008.
                  
               
                     (5)
                  
                  
                     Kada se limunska kiselina (E 330) upotrebljava kao stabilizator u kakaovoj masi s visokim razinama polifenola, ona smanjuje pH i s dijelom polifenola proizvodi kemijsku reakciju kojom se boja kakaove mase pojačava u karakterističnu ružičastu nijansu, uz kiselkasti okus bobičastog voća. Ružičasta boja i kiselkasti okus bobičastog voća i dalje su primjetni u konačnom proizvodu, tj. čokoladi. Zahtjev upućuje na to da postojeća odobrena najveća dopuštena razina od 5 000 mg/kg nije dostatna za postizanje željene ružičaste nijanse i kiselkastog okusa bobičastog voća, što se može postići uz najveću dopuštenu razinu od 10 000 mg/kg. Kad je riječ o kemijskoj reakciji limunske kiseline (E 330) i polifenola, potreban je stalan omjer limunske kiseline (E 330) i kakaove mase, zbog čega veća razina uporabe limunske kiseline (E 330) podrazumijeva povećanje ukupne suhe, krute tvari kakaove mase u konačnom proizvodu. Taj bi konačni proizvod stoga bio u skladu s definicijom mliječne čokolade kako je utvrđena u Prilogu I. Direktivi 2000/36/EZ Europskog parlamenta i Vijeća (3).
                  
               
                     (6)
                  
                  
                     U skladu s člankom 3. stavkom 2. Uredbe (EZ) br. 1331/2008, Komisija je dužna tražiti mišljenje Europske agencije za sigurnost hrane kako bi ažurirala popis prehrambenih aditiva Unije iz Priloga II. Uredbi (EZ) br. 1333/2008 ako postoji mogućnost da se takvim ažuriranjem utječe na zdravlje ljudi.
                  
               
                     (7)
                  
                  
                     Znanstveni odbor za hranu ocijenio je sigurnost limunske kiseline (E 330) 1990. te je zaključio da prihvatljivi dnevni unos „nije utvrđen” (4). Izraz „nije utvrđen” koristi se ako se na temelju dostupnih toksikoloških, biokemijskih i kliničkih podataka ukupni dnevni unos tvari, koji proizlazi iz njezine prirodne pojave i njezine postojeće uporabe ili uporabe u hrani na razinama koje su potrebne za postizanje željenog tehnološkog učinka, ne predstavlja opasnost za zdravlje.
                  
               
                     (8)
                  
                  
                     Limunska kiselina (E 330) prehrambeni je aditiv odobren za uporabu u raznim vrstama hrane u skladu s Prilogom II. Uredbi (EZ) br. 1333/2008. Ne očekuje se da će povećanje najveće dopuštene razine na 10 000 mg/kg te tvari u mliječnoj čokoladi znatno utjecati na ukupnu izloženost.
                  
               
                     (9)
                  
                  
                     Budući da odobrenje uporabe limunske kiseline (E 330) u mliječnoj čokoladi na razini od 10 000 mg/kg zahtijeva ažuriranje popisa Unije koje vjerojatno neće imati utjecaj na zdravlje ljudi, nije potrebno zatražiti mišljenje Agencije.
                  
               
                     (10)
                  
                  
                     Stoga je primjereno odobriti uporabu limunske kiseline (E 330) u mliječnoj čokoladi na razini od 10 000 mg/kg.
                  
               
                     (11)
                  
                  
                     Prilog II. Uredbi (EZ) br. 1333/2008 trebalo bi stoga na odgovarajući način izmijeniti.
                  
               
                     (12)
                  
                  
                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU UREDBU:
         
            Članak 1.
            Prilog II. Uredbi (EZ) br. 1333/2008 mijenjaju se u skladu s Prilogom ovoj Uredbi.
         
         
            Članak 2.
            Ova Uredba stupa na snagu dvadesetog dana od dana objave u Službenom listu Europske unije.
         
         
            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 28. veljače 2020.
            
               
                  Za Komisiju
               
               
                  Predsjednica
               
               Ursula VON DER LEYEN
            
         
         
            (1)  SL L 354, 31.12.2008., str. 16.
         
         
            (2)  Uredba (EZ) br. 1331/2008 Europskog parlamenta i Vijeća od 16. prosinca 2008. o uspostavi zajedničkog postupka odobravanja prehrambenih aditiva, prehrambenih enzima i prehrambenih aroma (SL L 354, 31.12.2008., str. 1.).
         
            (3)  Direktiva 2000/36/EZ Europskog parlamenta i Vijeća od 23. lipnja 2000. o kakau i čokoladnim proizvodima namijenjenim prehrani ljudi (SL L 197, 3.8.2000., str. 19.).
         
            (4)  Izvješća Znanstvenog odbora za hranu, dvadeset i peta serija, 1991., str. 13. (https://ec.europa.eu/food/sites/food/files/safety/docs/sci-com_scf_reports_25.pdf)
      
      
         
            PRILOG
            U dijelu E Priloga II. Uredbi (EZ) br. 1333/2008, u kategoriji hrane 05.1. „Kakao i čokoladni proizvodi obuhvaćeni Direktivom 2000/36/EZ”, iza unosa za E 330 dodaje se sljedeći novi unos:
            
               
                            
                        
                        
                           „E 330
                        
                        
                           Limunska kiselina
                        
                        
                           10 000 
                        
                        
                            
                        
                        
                           samo mliječna čokolada”